范曾先生诗稿欣赏（二）夜读论语
静夜张灯读圣贤，豁然大朗接尧天。
神州若使循宏序，锦绣人寰映碧涟。
题颜回像
寻常巷陌失斜阳，回也匆匆轶世芳。
箪食瓢泉高士志，松槐绕殿郁苍苍。
鷄血石
太古洪荒不纪年，岩流泻地照苍天。
丹霞射透胭脂色，留取人间辨媸妍。
题归牧图
可染师牛穑砚田，东方既白不知年。
指云我欲追先哲，百尺崇楼倚碧天。
题中国烹饪
洞庭巨鲋富春鲥，粤泽龙胎佐漏卮。
识得豪情曹子建，酒酣照胆赋新诗。
诗赠楠莉
披箩带荔古犹今，翠袖盈香玉漏深。
仲夏轻寒浑不觉，怜君一片故园心。
题赠李存葆
八斗才思心性真，坟茔十九祭清纯。
黧肤自具天罡貌，合是梁山水泊人。
黄山感怀
三年域外抱寒衾，梦影黄山几度吟。
放眼千崖留浩唱，归飞野鹤九歌心。
披红过峡吟
屈子离骚泣鬼神，千秋楚韵绕夔津。
龙舟竞发豪歌起，我亦披红过峡人。
自题日展画集
凭虚浩浩到扶桑，泼墨勾魂侠亦狂。
万古同天风月在，苍然笔立似惊芒。
嘉峪关
铁马冰河梦尚豪，雄关古影入临洮。
驼铃夜响中天月，瀚海苍茫万顷涛。
赞万竹堂忆苦禅师
万竹堂前忆大师，擎天碧翠共神驰。
英魂已化千秋墨，总在清风百尺枝。
黄山群猴遁去
碧翠湖中树影移，猿啼宛似峡门悲。
忽焉